**NOTA: Reavaluació del glifosat**

El glifosat és un herbicida d’ampli espectre aprovat com a principi actiu per a formulats fitosanitaris a la Unió Europea on cada Estat Membre en regula l’autorització del seu ús.

El període d’aprovació del glifosat finalitzava el 2012 i per seguir estant a la llista de principis actius aprovats es va sotmetre a un procés de reavaluació per part de l’EFSA que va incloure una avaluació del risc a partir dels efectes del glifosat i el seus metabòlits i residus sobre les persones -toxicitat, genotoxicitat, carcinogenicitat, disrupció endocrina- i els ecosistemes i que va tenir en compte les conclusions de la monografia 112 (2015) de l’Agència Internacional per la Investigació del Càncer (IARC) per la transcendència que podia tenir el fet que s’hi classificava el glifosat com a “probable carcinogen per a humans”.

Les principals conclusions de l’avaluació del risc de l’EFSA sobre el glifosat van ser:

-Presenta una baixa toxicitat aguda per via oral, dèrmica i inhalatòria

-No té potencial genotòxic ni evidències de carcinogenicitat en rates ni ratolins

-No presenta probabilitat de risc de ser carcinogen per a humans

-Dones embarassades, nadons i infants són el grup de població més susceptible

-No hi ha evidències per a classificar-lo com a potencial cancerigen, però és l’Agència Europea de Substàncies i Mescles Químiques (ECHA) la responsable de fer aquesta classificació.

Els motius tècnics de les divergències entre les conclusions de la IARC i l’EFSA sobre la capacitat carcinògena del glifosat han estat explicades però no han esvaït del tot la incertesa generada. En tot cas, són de destacar les conclusions de l’informe de l’any 2016 del Comitè Conjunt FAO/OMS sobre residus de pesticides que considera que el glifosat no és genotòxic ni cancerigen per als humans per via alimentària.

En el procés de reavaluació també s’estudià la tallowamina polietoxilada –coformulant habitual en productes a base de glifosat- com a possible carcinogen i es va concloure que no complia els requisits de seguretat per a ser usat com a coformulant.

La Comissió Europea ha prorrogat el període d’aprovació del glifosat en espera de les conclusions de l’ECHA. A més, ha afegit condicions a les autoritzacions, que hauran d’atendre als riscos derivats d’aplicacions en parcs i jardins públics, camps d’esport i àrees d’esbarjo, escolars i de joc infantil –reduint al màxim o prohibint-ne el seu ús-; a la protecció dels aqüífers, especialment, en usos no agrícoles; i a excloure l’ús del coformulant tallowamina polietoxilada.

Agència Catalana de Seguretat Alimentària

3 de novembre de 2016

Més informació a la web de l’ACSA: [ACSAbrief Setembre/Octubre2016. La reavaluació del glifosat](http://acsa.gencat.cat/web/.content/Publicacio/eines_i_recursos/Publicacions/Informes_tecnics/acsa_brief/acsabrief_Glifosat_Catala_setembre_octubre.pdf)